Andreas Cornelius kan se frem til endnu to kampe mod FC København. Han er netop blevet præsenteret i franske Bordeaux, der møder FCK i Europa League-gruppespillet.

Den danske landsholdsangriber har fået en lejeaftale for resten af sæsonen, og Bordeaux har indskrevet en købsoption i kontrakten.

Så sent som torsdag aften var Cornelius tilbage i København, hvor han med Atalanta besøgte FCK i Europa League-playoff. Her endte danskeren med at blive den uheldige helt, da han brændte sit holds sidste spark i straffesparkskonkurrencen og dermed forærede Denis Vavro muligheden for at afgøre sagerne. Den mulighed lod stopperen ikke gå fra sig.

Foruden FC København og Girondins Bordeaux består Europa League-gruppen af Slavia Prag og Zenit Skt. Petersborg.

Det tydede ellers på, at 25-årige Cornelius ikke ville slippe væk fra Atalanta i denne omgang. For ti dage siden skrev hans agent, Per Steffensen, et opslag på Facebook, hvor han beskyldte italienerne for at forlange en ublu pris for angriberen.

- Synd og ærgerligt at Cornelius tages som gidsel i en sag som denne, men det er ikke sjældent set, at klubledelser er kyniske, når en spiller kan handles, skrev han blandt andet.

Men Atalanta-ledelsen kom altså på andre tanker og har nu sendt Cornelius til Frankrig, hvor han bliver holdkammerat med Lukas Lerager.